b'\n_START_ARTICLE_\nAdrian Willaert\n_START_SECTION_\nBiografi\n_START_PARAGRAPH_\nWillaert studerte hos Jean Mouton og Josquin des Prez i Paris og reiste i 1516 til Roma, senere til Ferrara hvor han gikk i tjeneste hos Kardinal Ippolito I. d\xe2\x80\x99Este. Sannsynligvis var han ogs\xc3\xa5 i Ungarn mellom  1517 og 1519._NEWLINE_Etter Ippolitos d\xc3\xb8d i 1520 fikk han tjeneste hos hertug Alfonso I. d\xe2\x80\x99Este og ble der til 1527 da han ble utnevnt til maestro di cappella i Markuskirken i Venezia, hvor han ble til sin d\xc3\xb8d.\n_START_SECTION_\nMusikk\n_START_PARAGRAPH_\nIf\xc3\xb8lge eleven Gioseffo Zarlino var Willaert opphavsmannen til oppsettet med dobbeltkor som oppsto inspirert av de to motst\xc3\xa5ende balkongrekkene i Markuskirken, og som var grunnlaget for utviklingen av den venetianske skolen. Senere forskning har vist at Dominique Phinot brukte teknikken f\xc3\xb8r Willaert, og at Johannes Martini brukte den s\xc3\xa5 tidlig som p\xc3\xa5 slutten av 1400-tallet. Likevel var Willaerts dobbeltkorige komposisjoner de f\xc3\xb8rste som ble ber\xc3\xb8mte og i stort omfang brukt som inspirasjonskilder for andre komponister._NEWLINE_Willaert var en anerkjent l\xc3\xa6rer, og til hans elever h\xc3\xb8rte blant annet komponistene Cipriano de Rore (Willaerts etterf\xc3\xb8lger i Markuskirken), Constanzo Porta, Francesco della Viola, Gioseffo Guami, Gioseffo Zarlino og Andrea Gabrieli. Disse komponistene dannet kjernen i det som skulle bli den venetianske skolen, musikkretningen som blomstret i 150 \xc3\xa5r og som med tiden fikk en avgj\xc3\xb8rende betydning for de stilistiske endringene som f\xc3\xb8rte til starten p\xc3\xa5 barokken. En betydningsfull flamsk komponist som Willaert p\xc3\xa5virket var Orlando di Lasso._NEWLINE_I 1550 publiserte Willaert Salmi spezzati, dobbeltkorige utsetninger av tekster fra Salmenes bok som var det f\xc3\xb8rste dobbeltkorige verket i den venetianske skolen. Willaerts kirkemusikalske verk befestet flamske teknikker som en viktig del av den italienske stilen._NEWLINE_Willaert og hans samtidige utvikler canzona som en vedslig polyfon sangform og ricercar, en forgjenger for moderne instrumentale musikkformer som fuger. Willaert arrangerte ogs\xc3\xa5 22 firstemte madrigaler av Philippe Verdelot for sangstemme og lutt. Willaert var den f\xc3\xb8rste som i utstrakt grad brukte kromatisme i madrigaler._NEWLINE_Willaert skrev 8 messer, over 50 hymner og salmer, mer enn 150 motetter, rundt 60 chansons, over 70 madrigaler og flere instrumentalstykker (ricercars).'